FI Euroopan unionin virallinen lehti L 273/1

KOMISSION ASETUS (EU) N:o 899/2012,

annettu 21 päivänä syyskuuta 2012,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asefaatin, alakloorin, anilatsiinin, atsosyklotiinin, benfurakarbin, butylaatin, kaptafolin, karbaryylin, karbofuraanin, karbosulfaanin, kloorifenapyrin, klortaalidimetyylin, klortiamidin, syheksatiinin, diatsinonin, diklobeniilin, dikofolin, dimetipiinin, dinikonatsolin, disulfotonin, fenitrotionin, flufentsiinin, furatiokarbin, heksakonatsolin, laktofeenin, meproniilin, metamidofossin, metopreenin, monokrotofossin, monuronin, oksikarboksiinin, oksidemetonimetyylin, metyyliparationin, foraatin, fosalonin, prokymidonin, profenofossin, propakloorin, quincloracin, kvintotseenin, tolyylifluanidin, triklorfonin, tridemorfin ja trifluraliinin jäämien enimmäismääristä tietyissä tuotteissa tai niiden pinnalla sekä kyseisen asetuksen muuttamisesta vahvistamalla liite V, jossa luetellaan oletusarvot

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan yhdessä 17 artiklan ja 18 artiklan 1 kohdan b alakohdan kanssa,

sekä katsoo seuraavaa:

(1) Asefaatin, atsosyklotiinin, benfurakarbin, kaptafolin, karbaryylin, karbofuraanin, karbosulfaanin, kloorifenapyrin, syheksatiinin, diatsinonin, dikofolin, disulfotonin, fenitrotionin, furatiokarbin, heksakonatsolin, metamidofossin, monokrotofossin, oksidemetonimetyylin, metyyliparationin, foraatin, prokymidonin, profenofossin, kvintotseenin, tolyylifluanidin ja tridemorfin jäämien enimmäismäärät vahvistettiin asetuksen (EY) N:o 396/2005 liitteessä II ja liitteen III B osassa. Alakloorin, anilatsiinin, butylaatin, klortaalidimetyylin, klortiamidin, diklobeniilin, dimetipiinin, dinikonatsolin, flufentsiinin, laktofeenin, meproniilin, metopreenin, monuronin, oksikarboksiinin, fosalonin, propakloorin, quincloracin, triklorfonin ja trifluraliinin jäämien enimmäismäärät vahvistettiin asetuksen (EY) N:o 396/2005 liitteen III A osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi asetuksen (EY) N:o 396/2005 12 artiklan 1 kohdan mukaisesti perustellut lausunnot voimassa olevista dikofolin ja propakloorin jäämien enimmäismääristä ja tarkasteli etenkin kuluttajille ja tarpeen mukaan eläimille aiheutuvia riskejä. Lausunnot on toimitettu komissiolle ja jäsenvaltioille sekä asetettu julkisesti saataville.

(3) Dikofolia koskevassa, 22 päivänä elokuuta 2011 annetussa lausunnossa (2) elintarviketurvallisuusviranomainen ei suosittele kyseisen tehoaineen sisällyttämistä asetuksen (EY) N:o 396/2005 liitteeseen IV eikä Codexin asettamien jäämien enimmäismäärien (CXL-arvojen) sisällyttämistä asetuksen liitteeseen II. Meloneja, puuvillansiemeniä, teetä, humalaa ja siipikarjaa koskevia CXL-arvoja pidettiin kuitenkin kuluttajien turvallisuuden kannalta hyväksyttävinä, joten niitä ei pitäisi poistaa asetuksesta (EY) N:o 396/2005. Kaikki muut jäämien enimmäismäärät olisi alennettava asianmukaiseen määritysrajaan.

(4) Propaklooria koskevassa, 28 päivänä heinäkuuta 2011 annetussa lausunnossa (3) elintarviketurvallisuusviranomainen ei suosittele kyseisen tehoaineen sisällyttämistä asetuksen (EY) N:o 396/2005 liitteeseen IV. Kaikki jäämien enimmäismäärät olisi näin ollen alennettava asianmukaiseen määritysrajaan.

(5) Kaikki johdanto-osan 1 kappaleessa tarkoitettuja tehoaineita sisältävien kasvinsuojeluaineiden voimassa olevat luvat on peruutettu. Tästä syystä kyseisille tehoaineille vahvistetut jäämien enimmäismäärät on poistettava liitteistä II ja III asetuksen (EY) N:o 396/2005 17 artiklan sekä 14 artiklan 1 kohdan a alakohdan mukaisesti. Tätä ei pitäisi soveltaa sellaisia CXL-arvoja vastaaviin jäämien enimmäismääriin, jotka perustuvat käyttöön kolmansissa maissa, edellyttäen että nämä arvot ovat kuluttajien turvallisuuden kannalta hyväksyttäviä. Sitä ei myöskään pitäisi soveltaa tapauksiin, joissa on vahvistettu erityiset tuonnissa sallittavat enimmäismäärät.

(6) Karbaryylin, karbosulfaanin ja profenofossin osalta Codex Alimentarius -komissio hyväksyi 9 päivänä heinäkuuta 2011 mausteita (hedelmiä ja marjoja) koskevat CXL-arvot. (4) Nämä CXL-arvot ovat turvallisia EU:n kuluttajille, ja sen vuoksi ne olisi sisällytettävä asetukseen (EY) N:o 396/2005. (5)

(7) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys mahdollistaa alempien määritysrajojen asettamisen tietyille hyödykkeille. Niille tehoaineille, joiden osalta kaikki jäämien enimmäismäärät olisi alennettava asianmukaiseen määritysrajaan, olisi vahvistettava oletusarvot ja lueteltava ne liitteessä V asetuksen (EY) N:o 396/2005 18 artiklan 1 kohdan b alakohdan mukaisesti.

(8) Sen vuoksi asetusta (EY) N:o 396/2005 olisi muutettava.

(9) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä siirtymäjärjestelystä sellaisille tuotteille, jotka on tuotettu säännösten mukaisesti ennen jäämien enimmäismäärien muuttamista ja joiden osalta akuutteja ja kroonisia riskejä koskeva elintarviketurvallisuusviranomaisen arviointimalli (6) osoittaa, että kuluttajansuojan taso säilyy korkeana.

(10) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(11) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(12) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III sekä lisätään kyseiseen asetukseen liite V tämän asetuksen liitteen mukaisesti.

2 artikla

Seuraavaan luetteloon sisältyviin vaikuttaviin aineisiin ja tuotteisiin sovelletaan edelleen asetusta (EY) N:o 396/2005 sellaisena kuin se oli ennen muuttamista tällä asetuksella, jos ne on tuotettu säännösten mukaisesti ennen 26 päivää huhtikuuta 2013:

1) asefaatti: kaikki tuotteet;

2) atsosyklotiini ja syheksatiini: kaikki tuotteet;

3) benfurakarbi: kaikki tuotteet;

4) karbaryyli: kaikki tuotteet paitsi tomaatit (tuoreet tai jäädytetyt), portulakat, riisi ja syötäviksi tarkoitetut oliivit;

5) karbosulfaani: kaikki tuotteet paitsi porkkanat (tuoreet tai jäädytetyt), perunat, melonit ja maito;

6) kloorifenapyri: kaikki tuotteet;

7) klortaalidimetyyli: kaikki tuotteet;

8) diatsinoni: kaikki tuotteet paitsi ananakset (tuoreet tai jäädytetyt), keräkaali ja sokerijuurikas;

9) diklobeniili: kaikki tuotteet;

10) dikofoli: kaikki tuotteet paitsi sitrushedelmät, tomaatit sekä syötäviksi tarkoitetut ja viinin valmistukseen tarkoitetut viinirypäleet;

11) dimetipiini: kaikki tuotteet;

12) dinikonatsoli: kaikki tuotteet;

13) disulfotoni: kaikki tuotteet paitsi vehnä;

14) fenitrotioni: kaikki tuotteet;

15) furatiokarbi: kaikki tuotteet paitsi perunat ja melonit;

16) metamidofossi: kaikki tuotteet;

17) metopreeni: kaikki tuotteet;

18) monokrotofossi: kaikki tuotteet;

19) oksidemetonimetyyli: kaikki tuotteet;

20) metyyliparationi: kaikki tuotteet;

21) foraatti: maapähkinät;

22) fosaloni: kaikki tuotteet;

23) prokymidoni: kaikki tuotteet;

24) profenofossi: kaikki tuotteet;

25) kvintotseeni: kaikki tuotteet;

26) tolyylifluanidi: kaikki tuotteet paitsi lehtisalaatti ja muut salaattikasvit, myös Brassicacea-heimo;

27) triklorfoni: kaikki tuotteet;

28) trifluraliini: kaikki tuotteet.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan kuitenkin 26 päivästä huhtikuuta 2013 alkaen, paitsi koodinumeron 0820000 alle luokitelluissa mausteiden ryhmään kuuluvissa hedelmissä ja marjoissa esiintyvän karbaryylin osalta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä syyskuuta 2012. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen, Review of the existing maximum residue levels (MRLs) for dicofol according to Article 12 of Regulation (EC) No 396/2005. EFSA Journal 2011; 9(8):2337 [33 s.]. doi:10.2903/j.efsa.2011.2337.

(3) Euroopan elintarviketurvallisuusviranomainen, Review of the existing maximum residue levels (MRLs) for propachlor according to Article 12 of Regulation (EC) No 396/2005. EFSA Journal 2011; 9(8):2332 [19 s.]. doi:10.2903/j.efsa.2011.2332.

(4) Elintarvikkeiden torjunta-ainejäämiä käsittelevän Codex-komitean raportit ovat saatavilla osoitteessa http://www.codexalimentarius.net/web/archives.jsp?year=11 Alinorm REP11/PR, Joint FAO/WHO Food standards programme Codex Alimentarius Commission 34th session, Appendix III. International Conference Centre, Geneve, Sveitsi, 4.–9. heinäkuuta 2011.

(5) Scientific support for preparing an EU position in the 43rd Session of CCPR. Scientific Report of EFSA – julkaistu 7. syyskuuta 2011. (http://www.efsa.europa.eu/en/efsajournal/pub/2360.htm)

(6) http://www.efsa.europa.eu/en/mrls/docs/calculationacutechronic_2.xls.